О смирите се
Јован Илић 

О смирите се

Смирите се гр'јешни људи,

Престаните једном веће,

С буром жеља ваших худи'

Цв'јет рушити опште среће.

Смирите се! вр'јеме, ето,

Крв, освету гдјено иште,

Да за правду, благо свето,

Тужна браћа већ не пиште.

Није злато све што сија,

То већ и ми добро знамо,

Нит' ће дов'јек св'јет да зија,

У опсјене ваше само.

Смирите се, биће боље,

А о мање главобоље!

Иде коло наоколо,

Све се м'јења, све се ломи

Па и ваше перје холо,

Хоће, богме, да се сломи!

Та пред правдом сваке страсти,

И сам ђаво мора пасти. —

Напомене 

 Ова песма је објављена у: Српске Новине 1849, бр. 50; Пјесме 1854; II рукопис

Извори 

 Јован Илић: Целокупна дела, страна 72, Библиотека српских писаца, Народна просвета.

Јован Илић